กระทรวงสาธารณสุข ระดมบุคลากรทั่วประเทศ 5,000 คน สับเปลี่ยนกำลังคัดกรองไวรัสโคโรนาสายพันธุ์ใหม่ 2019 ป้องกันเข้าไทย 24 ชั่วโมง
กระทรวงสาธารณสุข ระดมบุคลากรทั่วประเทศ 5,000 คน สับเปลี่ยนกำลังคัดกรองไวรัสโคโรนาสายพันธุ์ใหม่ 2019 ป้องกันเข้าไทย 24 ชั่วโมง นพ.สุขุม กาญจนพิมาย ปลัดกระทรวงสาธารณสุข กล่าวยืนยันว่า ขณะนี้ยังไม่มีการระบาด ไม่พบผู้ป่วยเพิ่มและไม่มีการเสียชีวิตด้วยโรคปอดอักเสบ จากไวรัสโคโรนาสายพันธุ์ใหม่ 2019 ในประเทศไทย ยืนยันผู้ป่วยที่ไทยพบมี 8 ราย ซึ่งอัตรารักษาหายเฉพาะเคสในไทย ขณะนี้อยู่ที่ 100% อย่างไรก็ตามกระทรวงสาธารณสุขได้ร่วมกับหน่วยงานต่างๆ ที่เกี่ยวข้อง คงมาตรการคัดกรองเข้ม นอกจากมาตรการสูงสุดในการคัดกรองเที่ยวบินที่เกี่ยวเนื่องกับเมืองอู่ฮั่นและกวางโจวแล้ว ล่าสุดยังเพิ่มการเฝ้าระวังเมืองฉางชุนเข้าไปด้วย กระทรวงสาธารณสุข จะระดมกำลังบุคลากรทางการแพทย์ทั่วประเทศ จำนวน 5,000 คน จากพื้นที่ที่ไม่มีสนามบิน ไม่มีด่านควบคุมโรคระหว่างประเทศและเคยมีประสบการณ์รับมือโรคระบาดมาแล้ว เข้ามาเป็นกำลังสับเปลี่ยนเจ้าหน้าที่ชุดเดิมที่ทำงานต่อเนื่องมาตั้งแต่วันที่ 3 มกราคม 2563 เพื่อให้การดำเนินมาตรการเฝ้าระวังคัดกรองได้ต่อเนื่อง ตลอด 24 ชั่วโมงนพ.ธนรักษ์ ผลิพัฒน์ รองอธิบดีกรมควบคุมโรค กล่าวว่า แม้จะยังไม่ได้ประกาศว่ามียาใด ใช้รักษาเชื้อไวรัสนี้โดยตรง ซึ่งประสบการณ์ไทยจากผู้ป่วยที่พบ 8 ราย ซึ่ง 5 รายที่หายแล้ว ล้วนเป็นการรักษาตามอาการเช่นเดียวกับโรคไข้หวัด แต่จีนมีการเปิดเผยว่าจะนำยาต้านไวรัสเอดส์มาลองใช้ บนพื้นฐานข้อสันนิฐานทางการแพทย์ หวังว่ากลไกยับยั้งไวรัสเอดส์ จะสามารถมาใช้ยับยั้งไวรัสนี้ได้ แม้ยังไม่ประกาศผลชัดแต่ไทยได้สำรวจคลังยาไว้ล่วงหน้าก่อนเผื่อกรณีประกาศใช้จริงจะได้มียาเพียงพอเกิดวิกฤตขาดยาจนกระทบผู้ป่วยเดิมที่ต้องใช้ยานี้อยู่